Robbe en vissers nog nooit vriende | Netwerk24
Robbe en vissers nog nooit vriende
Deur Gys Olivier, Somerset-Wes 22 September 2018 00:00
Ek reageer graag op die onlangse voorval toe twee vissermanne 'n jong rob verniel het. Dit sal interessant wees om te weet hoe die rob gevang is. Ek kan net vermoed dat hy in hul visnet verstrik geraak het.
Dit wat hulle aan die rob gedoen het, kan sekerlik nie goedgepraat word nie. Ek het die arme dier jammer gekry. Wat ek as Weskus-seun egter wil noem, is dat 'n rob en 'n visserman aan die Weskus nog nooit goeie vriende was nie.
Ek kan getuig van my woede teenoor 'n rob toe galjoenvang met 'n steeknet nog toegelaat was vir 'n eetvissie oorkant die ou kerkhoffie in St Helenabaai.
Jy was huilend siek wanneer jy die volgende oggend jou net optrek en net kurke en lote met byna geen net tussenin nie kry nadat meneer rob sy deel kom haal het. Dae van lap- en herstelwerk het gewag, want geld vir 'n nuwe net was daar net nie.
Hoeveel kere op 'n snoekboot, wanneer die snoek skaars was en jy ná 'n lang dag se werk en seer hande vier snoeke gevang het, moes jy een afstaan aan rob se kind wat die lyf vir hom neem en die kop vir jou los, en dit nadat die snoek reeds vas was aan jou lyn. Sekerlik sou ek hom nie 'n klapsoen kon gee as ons mekaar in die oë kon kyk nie.
Ja, die manne was verkeerd, maar die sêding is darem bekend aan die Weskus dat 'n rob te sleg is om sy eie kos te soek, en deurentyd moet steel om te oorleef.
Ek rig 'n groot asseblief aan wie ook al die saak behartig, om bogenoemde as versagtende omstandighede te sien wanneer hy of sy straf uitdeel.